Rune Lund (EL), 2005-03-02:
Det her lovforslag er ikke særlig godt, og det er faktisk også på mange måder ligefrem overflødigt.
Regeringen vil nemlig gøre det muligt at vælge folkeskole inden for kommunen og på tværs af kommunegrænserne, selvfølgelig kun hvis der er plads, men denne ret har man i rigtig mange kommuner i forvejen.
Det er ganske få børn, som søger om en plads på en anden skole, der afvises, og når det sker, så sker det altovervejende, fordi der ikke er plads, og den tilstand ændrer det her lovforslag altså ikke på.
Det er selvfølgelig nyt at sikre denne ret til at vælge en anden skole end den lokale i lovgivningen, og det er nyt, at denne ret skal gælde ud over kommunegrænsen.
Man kan spekulere på, hvorfor regeringen egentlig fremsætter lovforslaget, for som nævnt eksisterer dette frie valg i praksis rigtig mange steder, og de børn, der afvises, ja, de får afslag, fordi der ikke er plads på skolerne.
Ønsker regeringen, at mange flere skal søge andre steder hen?
Er det måske i virkeligheden det, der ligger bag?
Er det det, der er formålet med forslaget?
Eller er forslaget i virkeligheden at lave symbolpolitik og skabe nogle forventninger, som mange kommuner i virkeligheden ikke i praksis kan leve op til?
I Enhedslisten ønsker vi, at den lokale folkeskole afspejler lokalområdet.
Det er en styrke, at skolen afspejler den sociale og kulturelle mangfoldighed, der faktisk er langt de fleste steder i landet.
Samtidig finder vi, at det er både rigtigt og nødvendigt, at der er mulighed for at vælge en anden folkeskole, hvis denne i øvrigt har plads.
Om denne anden skole er på den ene eller den anden side af en kommunegrænse er principielt ikke så vigtigt for os.
Der er selvfølgelig et økonomisk spørgsmål i det her, som man må tage stilling til, for hvordan vil en kommune, hvor den demokratisk valgte kommunalbestyrelse har valgt at prioritere folkeskolen, kunne håndtere økonomisk, at nabokommunens forældre gerne vil have deres børn ind på dens skoler, fordi nabokommunen har valgt at prioritere en lavere kommuneskat, særlig hvis udgangspunktet for betalingen over kommunegrænsen bliver den laveste gennemsnitsbetaling?
På den måde vil ministeren vel reelt drive skolerne hen mod et lavere niveau, idet kommunen, der prioriterer folkeskolen og får søgning udefra, ikke har råd til i længden at opretholde den høje standard.
Er det rimeligt?
Vi respekterer i Enhedslisten retten til at vælge en anden folkeskole end den lokale, hvis der altså er plads.
Faren for yderligere etnisk og social opdeling har været nævnt i debatten om det her forslag.
Lærerne, pædagogerne i de store byer frygter, at en udvidelse af det frie valg risikerer at medføre yderligere etnisk og social opdeling.
Det er en frygt, regeringen muligvis deler, idet forslaget skal evalueres senest i folketingsåret 2007-08, altså ca. 2 år efter at det er trådt i kraft.
I Enhedslisten mener vi, bortset fra nogle enkelte konkrete tilfælde, hvor Nørrebro og Frederiksberg måske kan give anledning til bekymring, egentlig ikke, at den sociale og etniske opdeling vil blive værre af dette lovforslag.
I forhold til det frie skolevalg har vi det i Enhedslisten sådan, at det egentlig er lidt mærkeligt, at regeringen fremsætter det her lovforslag, for det er jo sådan, at den samme regering lige før valget fremsatte et lovforslag, der skulle gøre det meget lettere at tvangssprede tosprogede elever.
Mulighederne for at sprede tosprogede elever skal styrkes, hvis det står til regeringen, og det bliver et kriterium i sig selv, at de skal sendes hen på skoler, hvor andelen af tosprogede er mindre.
Man kan altså konstatere, at regeringen ønsker mere valgfrihed, men man kan måske være lidt grov og sige, at det kun er en valgfrihed, som skal gælde for de hvide.
Kan ministeren ikke se, at regeringens ønsker om tvangsspredning af tosprogede totalt underminerer det frie valg, dette lovforslag vil styrke?
Kan ministeren ikke se, at det er forskelsbehandling at ville fratage tosprogede forældre de rettigheder, som nu skal cementeres for alle hvide forældre?
Kan ministeren ikke se, at regeringens politik dybest set på det her område er udtryk for dyb dobbeltmoral og for hykleri?
I Enhedslisten vil vi en anden vej.
Vi vil gøre den lokale folkeskole til den bedst mulige skole for alle i lokalområdet.
Vi vil ad frivillighedens vej forsøge at tiltrække forældrene i lokalområdet til lokalområdets skole.
Det er klart for os i Enhedslisten, at integration forudsætter nogle at integrere sig med, og derfor bakker vi helhjertet op om de tanker, som f.eks. Københavns Kommune gør sig, hvor man ad frivillighedens vej forsøger at få de sorte skoler til at blive mere hvide og de såkaldte hvide skoler til at blive mere sorte ved at få skolerne til at gøre en indsats for at tiltrække den type elever, som de har få af.
Vi tror på folkeskolen som en fantastisk vigtig del af samfundet, som skal prioriteres og endda meget højt.
Den skal ikke løbende skæres ned, sådan som denne regering har gjort på trods af den tidligere ministers råben og skrigen om det modsatte her lige uden for vinduet på Slotspladsen.
Men det er da i hvert fald en ændring, som man kunne gennemføre.